Ritratt: Uffiċċju Dr Josianne Cutajar, MEP .td_uid_2_60c8311c0e423_rand.td-a-rec-img{text-align:left}.td_uid_2_60c8311c0e423_rand.td-a-rec-img img{margin:0 auto 0 0} L-Unjoni Ewropea qed tibgħat sinjali importanti b'kampanji ta' vaċċinazzjoni b'saħħithom u anke t-tħejjijiet għaċ-ċertifikati tal-Covid diġitali. Ladarba din is-sistema tkun f'postha huwa importanti li niffukaw fuq kif se nagħtu spinta lit-turiżmu fuq livell internazzjonali. Jien u nindirizza l-Global Tourism Forum f'Bodrum fit-Turkija sħaqt li hemm ir-rieda min-naħa tal-Unjoni Ewropea li propju dan isir u l-fatt li bdew it-taħditiet ma' pajjiżi terzi huwa xhieda ta' dan. It-trasport huwa l-għodda li jgħaqqad mhux biss il-pajjiżi iżda anke kulturi ma' oħrajn, u għaldaqstant huwa t-trasport li jagħmel possibli n-numru kbir ta' ċaqlieq ta' turisti li jmorru minn pajjiż għal ieħor. In-nies jixtiequ jsiefru, jitgħallmu u jiltaqgħu ma' kulturi oħrajn u allura xogħolna huwa li nagħtuhom biżżejjed kunfidenza u serħan il-moħħ sabiex jagħmlu dan b'mod sigur. Huwa importanti li nżidu l-kunfidenza tat-turist u ta' min jivvjaġġa, u f'dan ir-rigward bħalissa għaddejjin diskussjonijiet biex jidħol fis-seħħ "Safety Seal" Ewropew, biex dan l-għan ikun jista' jintlaħaq b'mod effiċjenti. Aħna u nirkupraw mill-pandemija, għandna nżommu fiċ-ċentru tal-ħidma tagħna prinċipji fundamentali li jinkludu l-qalbiet ambjentali u teknoloġiċi li rridu nagħmlu u wkoll l-aspett ta' konnettività. Trid issir ħidma kontinwa sabiex ikun hemm mezzi tat-trasport effiċjenti u affordabbli. Bħala persuna li ġejja minn gżira, propju minn Għawdex, naf xi jfisser li taqbad diversi mezzi tat-trasport u tqatta' ħin twil tivvjaġġa sabiex tmur għax-xogħol jew biex tilħaq iċ-ċentru tal-Ewropa. Nappella sabiex pajjiżi bħal Malta, u anke dawk li huma viċin il-kosta, jagħmlu użu aħjar mit-trasport bil-baħar. Il-ħidma tal-Gvern Malti f'dan il-qasam, bl-introduzzjoni riċenti tal-fast ferry, żiedet l-alternattivi tat-trasport bil-baħar kemm għall-persuni tal-lokal kif ukoll għat-turisti. .td_uid_3_60c8311c0e624_rand.td-a-rec-img{text-align:left}.td_uid_3_60c8311c0e624_rand.td-a-rec-img img{margin:0 auto 0 0}